**Beirniadaeth Cystadleuaeth rhif 300 - Cyfansoddi Cerddoriaeth Bl 6 ac iau**

Meinir Richards

Derbyniwyd wyth ymgais ar gyfer y gystadleuaeth hon, a gan bod y gystadleuaeth yn benagored, roedd yma amrywiaeth eang o ran y math o gyfansoddiadau a hyd y cyfansoddiadau a gyflwynwyd. Cafwyd amrywiaeth eang hefyd yng ngallu a phrofiad y cystadleuwyr, a gwelwyd ystod o fformat cyflwyno gan gynnwys pdf, mp3 ac mp4. Fodd bynnag, braf nodi bod y cyfan yn hwylus ac yn ddestlus.

*Caru Cathod\_16*, ‘Sonata i’r Ffliwt’: Dyma ddarn pedwar symudiad hynod o soffistigedig a heriol sy’n dangos sgiliau cyfansoddi anarferol o aeddfed i’r oedran yma. Mae ôl llawer o ofal ar yr orgraff gyda phob manylyn o safbwynt brawddegu a marciau dynameg yn eu lle. Mae’r symudiad cyntaf yn cyflwyno cyfoeth o syniadau a motiffau gyda’r rheini yn cael eu datblygu’n gerddorol. Gwelir amrediad o ddyfeisiau cerddorol ac yn sicr mae’r cyfan yn cynnal sylw’r gwrandawr, er hwyrach nad oes angen ailadrodd syniadau barrau 63 – 70. Efallai mai’r ail symudiad yw’r lleiaf effeithiol a hynny oherwydd agoriad y symudiad, ond mae yma gyfeiriad sicr i’r syniadau erbyn bar 18. Mae gweddill y symudiad yn llifo’n naturiol, er efallai bod yna ormod o ailadrodd syniadau o bryd i’w gilydd. Mae’r trydydd symudiad yn wrthgyferbyniad hyfryd ac yn dechrau gydag ysgrifennu celfydd i’r ffliwt. Mae yma ddefnydd effeithiol o gyfyngau a hefyd o dawelwch, ac mae’r cyfan yn creu naws hudolus – dyma fy hoff symudiad! Daw’r gwaith i ben gyda symudiad byrlymus sy’n cyfleu ‘plant yn chwarae’ – ac yn sicr ceir egni a bwrlwm yn y symudiad. Efallai bod yr ailadrodd mymryn yn ormodol yn y symudiad olaf, a hwyrach y byddai cwtogi hyd y gwaith yn ei gyfanrwydd y mymryn lleiaf yn sicrhau darn cryfach. Serch hyn, dyma gyfanwaith sy’n hynod o drawiadol ac a fyddai’n deilwng o berfformiad ar unrhyw lwyfan.

*Cerddor*, ‘Gwawr a Gwyll’: Dyma gyfansoddiad ar raddfa fawr i gerddorfa gyfan, ac fe dybia i i’r cystadleuydd gael hwyl aruthrol yn arbrofi gyda seiniau’r amrywiol adrannau. Ceir ymdeimlad o gerddoriaeth ffilm yma, ac mae gan yr adran daro gyfraniad pwysig yn y darn. Mae strwythur y cyfansoddiad yn amlwg, ac mae’r cystadleuydd wedi nodi’r adrannau yn glir ar y sgôr. Ceir agoriad egniol gyda thema fawreddog yn cael ei rhannu rhwng adrannau’r gerddorfa. O bosibl bod yma ychydig o wendid yn y cofnodi rhythmig. Er bod yma syniadau ardderchog yn adrannau A a B, braidd yn sydyn a dirybudd yw’r symud atynt o ran cyweiredd, naws a syniadau – hwyrach y byddai gweithio ar wella’r adrannau pontio yn cryfhau’r darn. Fodd bynnag, mae yma syniadau ardderchog yn adran B, ac mae’r modd y mae’r adran bres yn cyflwyno alaw fachog, gyda’r llinynnau yn efelychu’r adran bres yn effeithiol dros ben. Ceir newid yn yr awyrgylch yn adran C ac mae’r chwythbrennau yn sicr yn ychwanegu at y naws hyfryd hamddenol sydd yma. Daw’r gwaith i ben mewn modd diffwdan gyda choda fer. Dyma ddarn gafaelgar sydd â llawer o gryfderau.

*Jonesey:* Dyma ddarn piano hwylus sy’n dechrau gyda phumed agored yn y llaw dde cyn i’r pumed symud i’r llaw chwith, ac mae rhan helaeth o’r darn yn seiliedig ar y drôn hwnnw. Ceir naws foddol yn rhedeg drwy’r cyfan, ac mae’r harmonïau’n addas ac yn gyfoes. Ar adegau mae yna ychydig o oedi cyn symud adran a hwyrach bod hyn yn amharu ychydig ar lif y gerddoriaeth. Fodd bynnag, dyma ymgais dderbyniol dros ben, a braf gweld y cyfansoddwr yn perfformio’r darn.

*Myfanwy:* Dyma ddarn arall moddol ei naws, a braf unwaith eto gweld y cyfansoddwr yn perfformio’r darn. Mae yma alaw effeithiol ac mae strwythur y darn yn glir gyda’r alaw yn esgyn wythawd wrth ailadrodd y deunydd. Efallai y byddai un syniad ychwanegol yn cynnig ychydig o amrywiaeth i’r darn byr yma.

*Nofiwr32*, ‘Ffiseg Calan Gaeaf’: Mae’r cyfansoddwr yn defnyddio seiniau’r syntheseithydd yn drawiadol o’r cychwyn cyntaf. Mae’r darn yn y lleddf, ond ceir cyffyrddiadau effeithiol ac annisgwyl yn yr harmoni o bryd i’w gilydd. Ceir adeiladu haenau yn llwyddiannus yn y darn, gyda’r cyfan yn plethu’n effeithiol. Nid oes diffyg syniadau, ac mae’n llifo’n hwylus o un adran i un arall. Mae’r cyfansoddwr yn defnyddio effeithiau technegol y syntheseiddydd yn fedrus e.e datseinio yn effeithiol dros ben, ac yn arbennig felly ar ddiwedd y darn. Dyma ddarn cyflawn sy’n argyhoeddi.

*Orangina*, ‘Cymru’: Darn lleisiol sydd yma ac fe dybiaf mai’r cyfansoddwr sydd yn canu i gyfeiliant gitar. Mae’r geiriau yn addas, ac mae’r cyfeiliant yn gwneud defnydd o’r prif gordiau. Ceir rhagarweiniad byr ar y tonydd, ac mae’r penillion yn llifo’n hwylus. Hwyrach nad yw’r gytgan yn cynnig unrhywbeth ychwanegol, ond dyma ymgais ddiffuant a naturiol.

*Poppy*, ‘Mae’r blodau’n dod’: Dyma ddarn syml i’r piano sy’n dechrau yn C leiaf ond sy’n crwydro i sawl cyfeiriad yn ystod y darn. Mae’r arwydd amser cyfansawdd yn sicrhau bod y rhythmau’n llifo’n gerddorol, ac mae’r cystadleuydd wedi ysgrifennu’n lân ac yn gywir i’r mesur yma. Gwelir yr alaw yn gorwedd yn bennaf yn y llaw dde, ac mae’r adran gyntaf yn gweithio’n hwylus. Fodd bynnag, hwyrach nad yw’r ail adran mor llwyddiannus â’r adran gyntaf, ac efallai nad yw’r symud i arwydd amser syml am ddau far yn unig yn gweithio. Rhaid nodi mai dyma gystadleuydd sy’n dangos gofal arbennig wrth gyflwyno gwaith.

*Scott Joplin*, ‘Dawns y Titw Tomos Las’: Unawd piano bywiog sydd gan *Scott Joplin,* ac mae’r rhythmau o’r dechrau yn fachog ac yn ddeniadol. Er bo’r harmonïau’n gonfenisynol ar y cyfan, ceir defnydd effeithiol o hapnodau sy’n cynnig lliw ychwanegol i’r darn. Mae’r cyfansoddwr hefyd yn gwneud defnydd o ddilyniant ac yn defnyddio ystod gyfan nodau’r piano. Er mor ddeniadol yw’r darn, mae’n bosibl y gallai’r cystadleuydd fod wedi sicrhau diweddglo cryfach – braidd yn ddirybudd yw hwnnw. Mae’n siwr hefyd y gellid fod wedi cynnig mwy o amrywiaeth o ddynameg yn y darn gan iddo nodi un marc dynameg yn unig ar gyfer y darn cyfan - *p* ym mar 1 yn unig. Fodd bynnag, nid oes diffyg gallu yn sgiliau cyfansoddi’r cystadleuydd hwn – felly dal ati.

Rhaid rhyfeddu at allu a chreadigrwydd y cystadleuwyr ifanc yma, a hoffwn ddiolch iddynt am y cyfle i bori drwy eu gwaith. Does dim dwywaith y bydd amryw un ohonynt yn parhau i ddatblygu eu sgiliau cyfansoddi ac y byddant yn enwau cyfarwydd i ni yn y dyfodol. Dyfarnaf y wobr gyntaf i *Caru Cathod\_16* am gyfansoddiad hynod o aeddfed. Mae’r ail wobr yn mynd i *Cerddor* am gyfansoddiad grymus, a’r drydedd wobr yn mynd i *Nofiwr32* am ddefnyddio’r syntheseiddydd mor fedrus. Llongyfarchiadau mawr iddynt.